**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Διαχειριστή Συστήματος Μεταφοράς Κύπρου του 2023 Νόμος του 2022»**

**Παρόντες:**

 Χρύσης Παντελίδης, αναπλ. πρόεδρος Σωτήρης Ιωάννου

 Χάρης Γεωργιάδης Ηλίας Μυριάνθους

 Ονούφριος Κουλλά Αλέκος Τρυφωνίδης

 Άριστος Δαμιανού **Μη μέλη της επιτροπής:**

 Αντρέας Καυκαλιάς Σταύρος Παπαδούρης

 Χρίστος Χριστοφίδης

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 13 και 20 Μαρτίου 2023. Στην πρώτη συνεδρίαση της επιτροπής παρευρέθηκαν εκπρόσωποι του Υπουργείου Οικονομικών και του Υπουργείου Ενέργειας, Εμπορίου και Βιομηχανίας, ο εκτελεστικός διευθυντής του Διαχειριστή Συστήματος Μεταφοράς Κύπρου (ΔΣΜΚ) και εκπρόσωποι της Ρυθμιστικής Αρχής Ενέργειας Κύπρου (ΡΑΕΚ).

 Σημειώνεται ότι στο πλαίσιο της συζήτησης του νομοσχεδίου παρευρέθηκαν επίσης η πρόεδρος της επιτροπής κ. Χριστιάνα Ερωτοκρίτου και το μέλος της κ. Σάβια Ορφανίδου.

 Ο προϋπολογισμός του ΔΣΜΚ για το έτος 2023 προβλέπει συνολικές δαπάνες ύψους €10.840.000 και συνολικά έσοδα ύψους €9.406.000, τα οποία θα προέλθουν κυρίως από τη διατίμηση Δ-ΔΣΜ (€8.951.000), από την ανάκτηση δαπάνης εκκαθάρισης αγοράς ηλεκτρισμού (€282.000) και από την ανάκτηση διοικητικών εξόδων από συνδέσεις στο Σύστημα Μεταφοράς (€100.000).

 Σύμφωνα με τα στοιχεία που κατατέθηκαν στην επιτροπή, οι προϋπολογιζόμενες δαπάνες του ΔΣΜΚ για το 2023 αφορούν στα ακόλουθα:

1. Αποδοχές προσωπικού (€5.225.000).

2. Δαπάνες λειτουργίας (€3.824.000).

3. Κεφαλαιουχικές δαπάνες (€1.671.000).

4. Άλλες δαπάνες (€30.000).

5. Απρόβλεπτες δαπάνες (€90.000).

 Στο πλαίσιο της συζήτησης του θέματος ο εκτελεστικός διευθυντής του ΔΣΜΚ δήλωσε μεταξύ άλλων τα ακόλουθα:

1. O προϋπολογισμός του ΔΣΜΚ περιλαμβάνει τα αναγκαία κονδύλια, για να καταστεί δυνατή η άσκηση των αρμοδιοτήτων που ανατέθηκαν στον ΔΣΜΚ, σύμφωνα με τις διατάξεις του περί Ρύθμισης της Αγοράς Ηλεκτρισμού Νόμου, καθώς και για να τεθούν οι βάσεις για την ανεξαρτητοποίησή του από την Αρχή Ηλεκτρισμού Κύπρου (ΑΗΚ).

2. O ΔΣΜΚ διάγει μια κρίσιμη περίοδο, καθότι καλείται να προχωρήσει στην πλήρη λειτουργία της ανταγωνιστικής αγοράς ηλεκτρισμού υπό το νέο μοντέλο «Netpool» και παράλληλα να ολοκληρώσει τις διεργασίες που αφορούν στην ανεξαρτητοποίησή του από την ΑΗΚ.

3. Ο ΔΣΜΚ έχει λάβει από τη ΡΑΕΚ τη σχετική άδεια «Λειτουργού της Αγοράς Ηλεκτρισμού», γεγονός που καταδεικνύει την αμεροληψία και την ανεξαρτησία του από κάθε οργανισμό που παράγει ή προμηθεύει ηλεκτρισμό.

4. Οι εκκρεμότητες που χρήζουν διευθέτησης, πριν ο ΔΣΜΚ επιχειρήσει να προβεί στην εμπορική λειτουργία της ανταγωνιστικής αγοράς ηλεκτρισμού, αφορούν στην ολοκλήρωση του έργου προμήθειας, εγκατάστασης, ρύθμισης και ελέγχου του συστήματος διαχείρισης της αγοράς (Market Management System-MMS), στην προώθηση διαδικασιών μεταφοράς του υφιστάμενου προσωπικού της ΑΗΚ που υπηρετεί στον ΔΣΜΚ στο μισθολόγιο του ΔΣΜΚ ή επιστροφής του στην ΑΗΚ, ώστε να διασφαλιστεί η αμεροληψία του τελευταίου, καθώς και στην ενίσχυση του ΔΣΜΚ με πρόσθετο προσωπικό, για να μπορεί να ανταποκριθεί στην αποστολή του.

5. Το έργο προμήθειας, εγκατάστασης, ρύθμισης και ελέγχου του συστήματος διαχείρισης της αγοράς βρίσκεται στα τελικά στάδια ολοκλήρωσής του και αναμένεται σύντομα η υπό προϋποθέσεις παραλαβή του.

6. Οι διαδικασίες στελέχωσης και ανεξαρτητοποίησης του ΔΣΜΚ από την ΑΗΚ βρίσκονται σε εξέλιξη, όμως παραμένει σε εκκρεμότητα σειρά ζητημάτων, με αποτέλεσμα ο ΔΣΜΚ να παραμένει υποστελεχωμένος.

7. Ο ΔΣΜΚ βρίσκεται σε διαδικασία εξεύρεσης κατάλληλου κτιρίου για στέγαση, σε υποστατικά τα οποία να είναι φυσικά διαχωρισμένα από τις εγκαταστάσεις φυσικού ή νομικού προσώπου το οποίο ασκεί δραστηριότητες παραγωγής ή προμήθειας ηλεκτρισμού.

 Στο στάδιο της εξέτασης του υπό αναφορά προϋπολογισμού, την επιτροπή απασχόλησαν ζητήματα που αφορούν μεταξύ άλλων στο έργο προμήθειας, εγκατάστασης, ρύθμισης και ελέγχου του συστήματος διαχείρισης της αγοράς, στην πιλοτική λειτουργία της ανταγωνιστικής αγοράς ηλεκτρισμού, στην εξεύρεση κτιρίου για σκοπούς στέγασης του ΔΣΜΚ και στο χρονοδιάγραμμα έναρξης της λειτουργίας της ανταγωνιστικής αγοράς ηλεκτρισμού.

 Σε σχέση με τα τεθέντα ζητήματα, ο εκτελεστικός διευθυντής του ΔΣΜΚ δήλωσε τα ακόλουθα:

1. Η σύμβαση που έχει υπογραφεί μεταξύ του ΔΣΜΚ και του προμηθευτή για το έργο προμήθειας, εγκατάστασης, ρύθμισης και ελέγχου του συστήματος διαχείρισης της αγοράς προβλέπει την υπό προϋποθέσεις παραλαβή του εν λόγω συστήματος, ώστε να παρασχεθεί ο απαραίτητος χρόνος, προς επίλυση οποιωνδήποτε εκκρεμοτήτων παρουσιαστούν. Η παραλαβή του συστήματος αναμένεται να υλοποιηθεί την 31η Μαρτίου 2023.

2. Η δεύτερη προσπάθεια πιλοτικής εφαρμογής του ανοίγματος της αγοράς ηλεκτρισμού, που πραγματοποιήθηκε μεταξύ Νοεμβρίου και Δεκεμβρίου του 2022, υπήρξε πολύ πιο επιτυχημένη σε σύγκριση με την πρώτη ως προς τον αριθμό των συμμετεχόντων, καθώς και ως προς την ετοιμότητα του ΔΣΜΚ και των συστημάτων. Ωστόσο, κρίνονται απαραίτητες κάποιες βελτιώσεις, κυρίως ως προς την υποβοήθηση των συμμετεχόντων στην ανταγωνιστική αγορά ηλεκτρισμού, ενώ έχει ληφθεί απόφαση από τη ΡΑΕΚ για πραγματοποίηση και τρίτης προσπάθειας.

3. Οι προσπάθειες που έγιναν για εξεύρεση τεμαχίου γης για στέγαση του ΔΣΜΚ πλησίον του χώρου όπου θα δημιουργηθεί το Εθνικό Κέντρο Ελέγχου Ενέργειας δεν κατέληξαν στο επιθυμητό αποτέλεσμα, καθότι η απάντηση που λήφθηκε από το Τμήμα Κτηματολογίου και Χωρομετρίας ήταν αρνητική. Συναφώς, ο ΔΣΜΚ στο παρόν στάδιο βρίσκεται στην αναζήτηση συμπληρωματικού χώρου, για να στεγάσει το προσωπικό που αναμένεται να προσληφθεί.

4. Παρ’ όλο που, σύμφωνα με τις διατάξεις του περί Ρύθμισης της Αγοράς Ηλεκτρισμού Νόμου του 2021, προβλέπεται η ανεξαρτητοποίηση του ΔΣΜΚ από την ΑΗΚ, έχει παρατηρηθεί καθυστέρηση στην ολοκλήρωση της διαδικασίας, παρότι έχουν γίνει κάποια βήματα προς αυτή την κατεύθυνση με την έγκριση κανονισμών για την πρόσληψη νέου προσωπικού στον ΔΣΜΚ. Ωστόσο, συνεχίζει να εκκρεμεί η ετοιμασία και ψήφιση νομοθεσίας που να ρυθμίζει τη μεταφορά των αποσπασμένων υπαλλήλων της ΑΗΚ στον ΔΣΜΚ.

 Σημειώνεται ότι, στο πλαίσιο ευρύτερης συζήτησης που διεξήχθη αναφορικά με γενικότερη πρακτική που εφαρμόζεται από τα πλείστα νομικά πρόσωπα δημόσιου δικαίου για κάλυψη της ιατροφαρμακευτικής περίθαλψης των εργοδοτουμένων, η επιτροπή αποφάσισε όπως, κατ’ αναλογίαν σχετικής ρύθμισης που ενσωματώθηκε με απόφαση της ολομέλειας του σώματος στους προϋπολογισμούς άλλων νομικών προσώπων δημόσιου δικαίου, περιληφθεί και στον υπό αναφορά προϋπολογισμό σχετική πρόνοια, βάσει της οποίας να απαγορεύεται η διενέργεια οποιασδήποτε δαπάνης από τον ΔΣΜΚ για σκοπούς κάλυψης της συνεισφοράς εργοδότη σε ιδιωτική ασφαλιστική εταιρεία για την ιατροφαρμακευτική περίθαλψη των εργοδοτουμένων στον ΔΣΜΚ άμα τη λήξει των υφιστάμενων συμβατικών υποχρεώσεων.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου όπως αυτό έχει τροποποιηθεί σύμφωνα με τα πιο πάνω, κατά τη συζήτηση του θέματος στην ολομέλεια του σώματος.

27 Μαρτίου 2023

Αρ. Φακ.: 23.01.063.245-2023

ΑΚ

ΚΠ

ΔΔ

ΝΧ

ΜΑΧ